Na temelju članka 35. Zakona o lokalnoj i područnoj (regionalnoj) samoupravi (Narodne novine br. 33/01, 60/01-vjerodostojno tumačenje, 129/05, 109/07 i 125/08) i članka 27. Statuta Grada Trilja (Službeni glasnik Grada Trilja br. 06/01 i 01/06) Gradsko vijeće Grada Trilja na 2. sjednici održanoj 13. srpnja 2009. godine, donosi STATUT GRADA TRILJA

----------------------------------------------------------------------------------------------------------------

Na temelju članka 54. Zakona o lokalnoj i područnoj (regionalnoj) samoupravi (Narodne novine br. 33/01, 60/01-vjerodostojno tumačenje, 129/05, 109/07, 125/08, 36/09, 150/11 i 144/12), članka 139. Zakona o lokanim izborima (Narodne novine br. 144/12) te članka 32. Statuta Grada Trilja (Službeni glasnik Grada Trilja 03/09) Gradsko vijeće Grada Trilja na 27. sjednici održanoj 28. ožujka 2013. godine donosi STATUTARNU ODLUKU O IZMJENAMA I DOPUNAMA STATUTA GRADA TRILJA

----------------------------------------------------------------------------------------------------------------

Na temelju članka 33. Zakona o izmjenama i dopunama Zakona o lokalnoj i područnoj (regionalnoj) samoupravi (Narodne novine 123/17) i članka 32. Statuta Grada Trilja (Službeni glasnik Grada Trilja 03/09 i 01/13) Gradsko vijeće Grada Trilja na 7. sjednici održanoj 29. siječnja 2018. godine donosi STATUTARNU ODLUKU O IZMJENAMA I DOPUNAMA STATUTA GRADA TRILJA

----------------------------------------------------------------------------------------------------------------

Na temelju članka 32. Zakona o izmjenama i dopunama Zakona o lokalnoj i područnoj (regionalnoj) samoupravi (Narodne novine 144/20) i članka 32. Statuta Grada Trilja (Službeni glasnik Grada Trilja 03/09, 01/13 i 02/18) Gradsko vijeće Grada Trilja na 27. sjednici održanoj 23. veljače 2021. godine, donosi STATUTARNU ODLUKU O IZMJENAMA I DOPUNAMA STATUTA GRADA TRILJA

----------------------------------------------------------------------------------------------------------------

Na temelju članka 35. Zakona o lokalnoj i područnoj (regionalnoj) samoupravi (Narodne novine 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19 i 144/20) i članka 32. Statuta Grada Trilja (Službeni glasnik Grada Trilja 03/09, 01/13, 02/18 i 02/21) Gradsko vijeće Grada Trilja na 20. sjednici održanoj 7. srpnja 2023. godine, donosi

STATUTARNU ODLUKU O IZMJENAMA I DOPUNAMA STATUTA GRADA TRILJA

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**STATUT GRADA TRILJA**

(Pročišćeni tekst Odbora za Statut, poslovnik i normativnu djelatnost utvrđen na osnovu članka 61. Statutarne odluke o izmjenama i dopunama Statuta grada Trilja donesene jednoglasno na sjednici GV Grada Trilja 07. srpnja 2023.g., a objavljene u „Službenom glasniku Grada Trilja“ 05/23.g. 11. srpnja 2023.g.- nomotehničko usklađivanje)

**DIO PRVI**

**OPĆE ODREDBE**

Članak 1.

Ovim Statutom se podrobnije uređuje samoupravni djelokrug Grada Trilja, njegova obilježja, javna priznanja, ustrojstvo, ovlasti i način rada tijela Grada Trilja, način obavljanja poslova, oblici neposrednog sudjelovanja građana u odlučivanju, provođenje referenduma u pitanjima iz samoupravnog djelokruga, mjesna samouprava, ustrojstvo i rad javnih službi, suradnja s drugim jedinicama lokalne i područne (regionalne) samouprave, te druga pitanja od važnosti za ostvarivanje prava i obveza Grada Trilja.

Članak 2.

1. Grad Trilj je jedinica lokalne samouprave. Naziv, područje i sjedište Grada Trilja određeni su zakonom.
2. Granice Grada Trilja mogu se mijenjati na način i po postupku propisanom zakonom**.**
3. Grad Trilj čine naselja u svojim granicama: Bisko, Budimiri, Čačvina, Čaporice, Gardun, Grab, Jabuka, Kamensko, Košute, Krivodol, Ljut, Nova Sela, Podi, Rože, Strizirep, Strmendolac, Tijarica, Trilj, Ugljane, Vedrine, Velić, Vinine, Vojnić Sinjski, Voštane, Vrabač i Vrpolje.

Članak 3.

1. Grad Trilj je pravna osoba.
2. Sjedište Grada Trilja je u Trilju, ulica Poljičke republike 15.

**DIO DRUGI**

**OBILJEŽJA GRADA TRILJA**

Članak 4.

1. Grad Trilj ima grb i zastavu.
2. Obilježjima iz stavka 1. ovog članka predstavlja se Grad Trilj i izražava pripadnost Gradu Trilju.
3. Način uporabe i zaštita obilježja Grada Trilja utvrđuje se posebnom odlukom gradonačelnika, u skladu sa zakonom i ovim Statutom .

Članak 5.

Grb Grada Trilja je u plavom na srebreno/bijelom mostu stoji srebreno/bijeli lik Svetog Mihovila i drži mač i vagu.

Članak 6.

Zastava Grada Trilja je plave boje, s bijelim obrubom i grbom Grada u sredini. Omjer širine i dužine zastave je 1:2.

Članak 7.

Dan Grada Trilja je 29. rujna na blagdan Sv. Mihovila, koji se svečano slavi kao gradski blagdan.

**DIO TREĆI**

**JAVNA PRIZNANJA**

Članak 8.

Gradsko vijeće dodjeljuje javna priznanja za iznimna dostignuća i doprinos od osobitog značenja za razvitak i ugled Grada Trilja, a poglavito za naročite uspjehe u unapređivanju gospodarstva, znanosti, kulture, zaštite i unapređivanja čovjekovog okoliša, športa, tehničke kulture, zdravstva i drugih javnih djelatnosti, te za poticanje aktivnosti koje su tome usmjerene.

Članak 9.

Javna priznanja Grada Trilja su:

1. Počasni građanin Grada Trilja

2. Nagrada Grada Trilja

3. Povelja Grada Trilja

4. Zahvalnica Grada Trilja

Članak 10.

Uvjeti za dodjelu javnih priznanja, njihov izgled i oblik, kriterij i postupnost njihove dodjele, tijela koja provode postupak i dodjeljuju priznanja, uređuje se posebnom odlukom Gradskog vijeća.

**DIO ČETVRTI**

**SURADNJA S DRUGIM JEDINICAMA LOKALNE I PODRUČNE (REGIONALNE) SAMOUPRAVE**

Članak 11.

Ostvarujući zajednički interes u unapređivanju gospodarskog, društvenog i kulturnog razvitka, Grad Trilj uspostavlja i održava suradnju s drugim jedinicama lokalne samouprave u zemlji i inozemstvu, u skladu sa zakonom i međunarodnim ugovorima.

Članak 12.

1. Gradsko vijeće donosi odluku o uspostavljanju suradnje, odnosno o sklapanju sporazuma (ugovora, povelje, memoranduma i sl.) o suradnji sa pojedinim jedinicama lokalne samouprave, kada ocijeni da postoji dugoročan i trajan interes za uspostavljanje suradnje i mogućnosti za njezino razvijanje.
2. Kriteriji za uspostavljanje suradnje, te postupak donošenja odluke uređuje se posebnom odlukom Gradskog vijeća

Članak 13.

Sporazum o suradnji Grada Trilja i općine ili grada druge države objavljuje se u Službenom glasniku Grada Trilja.

**DIO PETI**

**SAMOUPRAVNI DJELOKRUG**

Članak 14.

Grad Trilj je samostalan u odlučivanju u poslovima iz samoupravnog djelokruga u skladu s Ustavom Republike Hrvatske i zakonom, te podliježe samo nadzoru zakonitosti rada i akata tijela Grada Trilja.

Članak 15.

1. Grad Trilj u samoupravnom djelokrugu obavlja poslove lokalnog značaja kojima se neposredno ostvaruju prava građana, a koji nisu Ustavom ili zakonom dodijeljeni državnim tijelima i to osobito poslove koji se odnose na:
   1. uređenje naselja i stanovanje,
   2. prostorno i urbanističko planiranje,
   3. komunalno gospodarstvo,
   4. brigu o djeci,
   5. socijalnu skrb,
   6. primarnu zdravstvenu zaštitu,
   7. odgoj i osnovno obrazovanje,
   8. kulturu, tjelesnu kulturu i šport,
   9. zaštitu potrošača,
   10. zaštitu i unapređenje prirodnog okoliša,
   11. protupožarnu zaštitu i civilnu zaštitu,
   12. promet na svom području, te
   13. ostale poslove sukladno posebnim zakonima.
2. Grad Trilj obavlja poslove iz samoupravnog djelokruga sukladno posebnim zakonima kojima se uređuju pojedine djelatnosti iz stavka 1. ovog članka .
3. Grad Trilju okviru svojih prava i obveza iz stavka 1. ovog članka na način da:
   1. raspolaže, upravlja i koristi imovinu u vlasništvu Grada Trilja,
   2. promiče društveni i gospodarski napredak radi vrednovanja lokalnih posebnosti i poštivanja prirodnih i prostornih mogućnosti,
   3. obavlja poslove u vezi s poticanjem poduzetničkih aktivnosti i korištenja prostora u vlasništvu Grada Trilja,
   4. vodi brigu o uređenju naselja, kvaliteti stanovanja, stambenom zbrinjavanju mladih obitelji i komunalnim objektima,
   5. osniva javne službe i ustanove radi ostvarivanja gospodarskih, društvenih, komunalnih, socijalnih i drugih interesa i potreba stanovništva,
   6. potiče primjenu djelotvornih mjera radi zaštite životnog standarda i zbrinjavanja socijalno ugroženih osoba, starih i nemoćnih osoba i obavlja poslove socijalne skrbi,
   7. promiče očuvanje obitelji, prirodne baštine, povijesnog, kulturnog i graditeljskog nasljeđa,
   8. vodi brigu o predškolskom odgoju,
   9. vodi brigu o zaštiti starih utvrda i arheoloških nalazišta i autohtone kamene gradnje,
   10. obavlja poslove na unapređenju povijesnog, umjetničkog, kulturnog, jezičnog, etničkog i zavičajnog identiteta Grada Trilja posebno poštujući izvornu toponomastiku i ikavski govor,
   11. potiče aktivnosti udruga građana i aktivno građanstvo,
   12. obavlja razrez i naplatu prihoda koji pripadaju Gradu Trilju,
   13. obavlja redarstvene poslove radi očuvanja komunalnog reda i sigurnosti građana u prometu i drugim segmentima sigurnosti koje predviđa zakon,
   14. obavlja i uređuje druge poslove koji su u vezi s interesima gradske zajednice za njezin gospodarski, socijalni, kulturni i društveni napredak.
4. Poslovi iz samoupravnog djelokruga detaljnije se utvrđuju odlukama Gradskog vijeća i Gradonačelnika u skladu sa zakonom i ovim Statutom.

Članak 15.a

(1) Grad Trilj može podići spomenik povijesnim događajima i osobama od posebna značenja za Grad Trilj i Republiku Hrvatsku.

(2) O podizanju spomenika odlučuje Gradsko vijeće većinom glasova svih gradskih vijećnika.

(3) Gradskom odlukom uredit će se uvjeti i postupak za podizanje i uklanjanje spomenika te način njihova čuvanja, zaštite i održavanja.

Članak 16.

1. Grad Trilj može organizirati obavljanje pojedinih poslova iz članka 15. ovog Statuta zajednički s drugom jedinicom lokalne samouprave ili više jedinica lokalne samouprave, osnivanjem zajedničkog tijela, zajedničkog upravnog odjela ili službe, zajedničkog trgovačkog društva ili zajednički organizirati obavljanje pojedinih poslova u skladu s posebnim zakonom.
2. Odluku o obavljanju poslova na način propisan u stavku 1. ovog članka donosi Gradsko vijeće, temeljem koje gradonačelnik sklapa sporazum o osnivanju zajedničkog upravnog tijela kojim se propisuje financiranje, način upravljanja, odgovornost, statusna pitanja službenika i namještenika i druga pitanja od značaja za to tijelo.
3. Trgovačka društva u kojima je Grad Trilj suvlasnik ili ima udjele u njima dužni su podnositi izvješća o svom radu predstavničkom tijelu minimalno jednom godišnje.

Članak 17.

Gradsko vijeće Grada Trilja, može posebnom odlukom pojedine poslove iz samoupravnog djelokruga Grada, čije je obavljanje od šireg interesa za građane na području više jedinica lokalne samouprave prenijeti na **Županiju Splitsko-dalmatinsku, u skladu sa njezinim Statutom.**

**DIO ŠESTI**

**NEPOSREDNO SUDJELOVANJE GRAĐANA U ODLUČIVANJU**

Članak 18.

Građani mogu neposredno sudjelovati u odlučivanju o lokalnim poslovima putem lokalnog referenduma i zbora građana, u skladu sa zakonom i ovim Statutom.

Članak 19 .

1. Referendum se može raspisati radi odlučivanja o prijedlogu o promijeni statuta, o prijedlogu općeg akta ili drugog pitanja iz djelokruga Gradskog vijeća kao i o drugim pitanjima određenim zakonom i ovim Statutom.
2. Na postupak provođenja referenduma odgovarajuće se primjenjuju odredbe zakona kojim se uređuje provedba referenduma.
3. Na odluke donesene u svezi s referendumom i na referendumu primjenjuju se odgovarajuće odredbe zakona o nadzoru zakonitosti općih akata.

Članak 20.

1. Osim slučajeva iz članka 19. ovog Statuta referendum se raspisuje i za opoziv gradonačelnika, ako raspisivanje referenduma predloži 20% ukupnog broja birača Grada Trilja ili 2/3 vijećnika.
2. Predsjednik Gradskog vijeća dostavlja zaprimljeni prijedlog propisanog broja birača u roku od 30 dana od dana zaprimanja prijedloga središnjem tijelu državne uprave nadležnom za lokalnu i područnu (regionalnu) samoupravu radi utvrđivanja da li je prijedlog podnesen od potrebnog broja birača.
3. Ako središnje tijelo državne uprave nadležno za lokalnu i područnu (regionalnu) samoupravu utvrdi da je prijedlog podnesen od potrebnog broja birača Gradsko vijeće raspisuje referendum u roku od 30 dana od dana zaprimanje odluke središnjeg ureda državne uprave.
4. Ako je raspisivanje referenduma za opoziv gradonačelnika predložilo 2/3 vijećnika, odluku o raspisivanju referenduma donosi Gradsko vijeće dvotrećinskom većinom glasova svih vijećnika.
5. Ako se na referendumu donese odluka o opozivu gradonačelnika, mandat mu prestaje danom objave rezultata referenduma, a Vlada Republike Hrvatske imenuje povjerenika Vlade Republike Hrvatske za obavljanje poslova iz nadležnosti Gradonačelnika do provedbe prijevremenih izbora.

Članak 20a.

1. Gradsko vijeće ne smije raspisati referendum o opozivu gradonačelnika prije proteka roka od 6 mjeseci od održanih izbora za gradonačelnika i njegovih zamjenika, kao ni u godini u kojoj se održavaju redovni izbori za gradonačelnika.
2. Ako na referendumu nije donesena odluka o opozivu gradonačelnika novi referendum se ne smije raspisati prije proteka roka od 6 mjeseci od dana ranije održavanja referenduma.

Članak 21.

1. Raspisivanje referenduma može predložiti jedna trećina vijećnika, gradonačelnik, većina vijeća mjesnih odbora na području Grada Trilja i 20% ukupnog broja birača Grada Trilja.
2. Ako je raspisivanje referenduma predložila najmanje jedna trećina vijećnika, gradonačelnik ili većina vijeća mjesnih odbora Grada Trilja Gradsko vijeće je dužno izjasniti se o podnesenom prijedlogu te ako prijedlog prihvati , donijeti odluku o raspisivanju referenduma u roku od 30 dana od zaprimanja prijedloga. Odluka o raspisivanju referenduma donosi se većinom glasova svih članova Gradskog vijeća.
3. Ako je raspisivanje referenduma predložilo 20% od ukupnog broja birača Grada Trilja predsjednik Gradskog vijeća dužan je u roku od 30 dana dostaviti zaprimljeni prijedlog tijelu državne uprave nadležnom za lokalnu i područnu (regionalnu) samoupravu.
4. Ako tijelo državne uprave nadležno za lokalnu i područnu (regionalnu) samoupravu utvrdi da je prijedlog ispravan, Gradsko vijeće raspisat će referendum u roku od 30 dana od zaprimanja odluke o ispravnosti prijedloga. Gradsko vijeće može raspisati savjetodavni referendum o pitanjima iz svog djelokruga.

Članak 22.

Odluka o raspisivanju referenduma sadrži naziv tijela koje raspisuje referendum, područje za koje se raspisuje referendum, naziv akta o kojem se odlučuje na referendumu, odnosno naznaku pitanja o kojem će birači odlučivati, obrazloženje akta ili pitanja o kojima se raspisuje referendum, referendumsko pitanje ili pitanja, odnosno jedan ili više prijedloga o kojima će birači odlučivati, te dan održavanja referenduma.

Članak 23.

Pravo glasovanja na referendumu imaju građani koji imaju prebivalište na području Grada Trilja, odnosno na području za koje se raspisuje referendum i upisani su u popis birača.

Članak 24.

Odluka donesena na referendumu obvezatna je za Gradsko vijeće osim odluke donesene na savjetodavnom referendumu koja nije obvezatna.

Članak 25.

Postupak provođenja referenduma i odluke donijete na referendumu podliježu nadzoru zakonitosti općih akata, kojeg provodi središnje tijelo državne uprave nadležno za lokalnu i područnu (regionalnu) samoupravu.

Članak 26.

1. Zborovi građana mogu se sazivati radi izjašnjavanja građana o pojedinim pitanjima i prijedlozima iz samoupravnog djelokruga grada te raspravljanja o potrebama i interesima građana.
2. Zborove građana saziva vijeće mjesnog odbora za cijelo područje ili za dio područja mjesnog odbora koji čini zasebnu cjelinu.
3. Zborove građana može sazvati i Gradsko vijeće te gradonačelnik radi raspravljanja i izjašnjavanja građana o pitanjima od značenja za grad.
4. Kada zborove građana saziva Gradsko vijeće ili gradonačelnik, zborovi građana mogu se sazvati za cijelo područje ili za dio područja grada, pojedina naselja ili dijelove naselja na području grada, a mogu se sazvati i za cijelo područje ili za dio područja mjesnog odbora koji čini zasebnu cjelinu.

Članak 27.

1. Zbor građana saziva se u roku od 15 dana od dana donošenja odluke o sazivanju zbora građana.
2. Odluka o sazivanju zbora građana sadrži naziv tijela koje saziva zbog građana, područje za koje se saziva, pitanje i prijedlog iz samoupravnog djelokruga odnosno potrebe i interesi građana koji su predmet rasprave i odlučivanja, dan, vrijeme i mjesto održavanja te ostala pitanja u svezi održavanja zbora.
3. Odluka o sazivanju zbora građana objavljuje se na oglasnoj ploči i službenim internetskim stranicama grada, a može se objaviti i preko drugih sredstava javnog priopćavanja.
4. Za pravovaljano izjašnjavanje na zboru građana potrebna je prisutnost najmanje 5% birača upisanih u popis birača mjesnog odbora za čije područje je sazvan zbor građana.
5. Na zboru građana odlučuje se javnim glasovanjem, osim ako se na zboru većinom glasova prisutnih građana ne donese odluka o tajnom izjašnjavanju.
6. Mišljenje dobiveno od zbora građana obvezatno je za mjesni odbor, a savjetodavno za Gradsko vijeće i gradonačelnika.

Članak 28.

1. Građani imaju pravo Gradskom vijeću predlagati donošenje općeg akta ili rješavanje određenog pitanja iz njegova djelokruga te podnositi peticije o pitanjima iz samoupravnog djelokruga grada od lokalnog značaja, u skladu sa zakonom i ovim statutom.
2. O prijedlogu i peticiji iz stavka 1. ovoga članka Gradsko vijeće mora raspravljati ako ga potpisom podrži najmanje 10% od ukupnog broja birača u jedinici te dati odgovor podnositeljima najkasnije u roku od tri mjeseca od zaprimanja prijedloga.
3. Prijedlozi i peticije iz stavka 1. ovoga članka mogu se podnijeti i elektroničkim putem u skladu s tehničkim mogućnostima grada.
4. Način podnošenja prijedloga i peticija , odlučivanja o njima i druga pitanja uređuju se općim aktom grada u skladu sa zakonom i ovim statutom.

Članak 29.

1. Građani i pravne osobe imaju pravo podnositi predstavke i pritužbe na rad tijela Grada Trilja kao i na rad njegovih upravnih tijela, te na nepravilan odnos zaposlenih u tim tijelima kada im se obraćaju radi ostvarivanja svojih prava i interesa ili izvršavanja svojih građanskih dužnosti.
2. Na podnijete predstavke i pritužbe čelnik tijela Grada Trilja odnosno pročelnik upravnog tijela dužan je odgovoriti u roku od 30 dana od dana podnošenja predstavke, odnosno pritužbe.
3. Ostvarivanje prava iz stavka 1. ovog članka osigurava se ustanovljavanjem knjige pritužbi, postavljanjem sandučića za predstavke i pritužbe, neposrednim komuniciranjem s ovlaštenim predstavnicima tijela Grada, te ukoliko za postoje tehničke pretpostavke, sredstvima elektroničke komunikacije (elektroničkom-poštom, kontakt obrascem nainternet stranicama, video sastankom).

**DIO SEDMI**

**TIJELA GRADA TRILJA**

Članak 30.

Tijela Grada Trilja su Gradsko vijeće i Gradonačelnik.

**GLAVA I.**

**GRADSKO VIJEĆE**

Članak 31.

1. Gradsko vijeće predstavničko je tijelo građana i tijelo lokalne samouprave, koje donosi odluke i akte u okviru prava i dužnosti Grada, te obavlja i druge poslove u skladu sa Ustavom, zakonom i ovim Statutom.
2. Ako zakonom ili drugim propisom nije jasno određeno nadležno tijelo za obavljanje poslova iz samoupravnog djelokruga, poslovi i zadaće koje se odnose na uređivanje odnosa iz samoupravnog djelokruga u nadležnosti su Gradskog vijeća, a izvršni poslovi i zadaće u nadležnosti su gradonačelnika.
3. Ukoliko se na način propisan stavkom 2. ovog članka ne može utvrditi nadležno tijelo, poslove i zadaće obavlja Gradsko vijeće.
4. Nadzor nad zakonitošću rada Gradskog vijeća obavlja središnje tijelo državne uprave nadležno za lokalnu i područnu (regionalnu) samoupravu.

Članak 32.

1. Gradsko vijeće:
   1. donosi Statut Grada,
   2. donosi odluke i druge opće akte kojima uređuje pitanja iz samoupravnog djelokruga Grada Trilja,
   3. donosi Poslovnik o radu,
   4. donosi izmjene, dopune i promjene Statuta i Poslovnika,
   5. donosi odluku o uvjetima, načinu i postupku gospodarenja nekretninama u vlasništvu Grada,
   6. donosi proračun i odluku o izvršenju proračuna,
   7. donosi izmjene i dopune proračuna te izmjene i dopune odluke o izvršenju proračuna,
   8. donosi polugodišnji i godišnji izvještaj o izvršenju proračuna,
   9. donosi odluku o privremenom financiranju sukladno Zakonu,
   10. utvrđuje programe razvoja pojedinih djelatnosti i javnih potreba od značaja za Grad Trilj,
   11. donosi odluke o stjecanju i otuđenju pokretnina i nekretnina te drugom raspolaganju imovinom Grada Trilja u visini pojedinačne vrijednosti više od 0,5% iznosa prihoda bez primitaka ostvarenih u godini koja prethodi godini u kojoj se odlučuje, ako je stjecanje i otuđivanje odnosno nekretnina i pokretnina te raspolaganje ostalom imovinom planirano u proračuni i provedeno u skladu sa zakonom,
   12. donosi odluku o osnivanju ili prestanku djelovanja Mjesnih odbora,
   13. donosi odluku o promjeni granica Mjesnih odbora,
   14. donosi odluku o promjeni granice Grada Trilja,
   15. uređuje ustrojstvo i djelokrug upravnih odjela i službi,
   16. donosi odluku o kriterijima za ocjenjivanje službenika i načinu provođenja ocjenjivanja,
   17. osniva javne ustanove, ustanove, trgovačka društva i druge pravne osobe, za obavljanje gospodarskih, društvenih, komunalnih i drugih djelatnosti od interesa za Grad te odlučuje o njihovim statusnim promjenama i preoblikovanjima u skladu sa zakonom,
   18. odlučuje o stjecanju i prijenosu (kupnji i prodaji) dionica odnosno udjela u trgovačkim društvima kojih je Grad Trilj osnivač odnosno vlasnik ako zakonom, ovim Statutom odnosno odlukom Gradskog vijeća nije drugačije riješeno,
   19. odlučuje o prijenosu i preuzimanju osnivačkih prava u skladu sa zakonom,
   20. odlučuje o davanju suglasnosti za zaduživanje i davanju jamstva za ispunjavanje obveza pravnim osobama u većinskom izravnom ili neizravnom vlasništvu Grada Trilja i ustanovama čiji je osnivač Grad Trilj iznad iznosa koji prelazi 0,5% iznosa prihoda bez primitaka ostvarenih u godini koja prethodi godini u kojoj se odlučuje,
   21. daje prethodne suglasnosti na statute ustanova kojima je osnivač, ukoliko zakonom ili odlukom o osnivanjunije drugačije propisano,
   22. donosi odluke o potpisivanju sporazuma o suradnji s drugim jedinicama lokalne samouprave, u skladu sa općim aktom i zakonom,
   23. raspisuje lokalni referendum,
   24. bira i razrješava predsjednika i potpredsjednike Gradskog vijeća,
   25. osniva stalna radna tijela Gradskog vijeća,
   26. osniva druga stalna, privremena radna ili savjetodavna tijela koja pomažu u radu Gradskog vijeća,
   27. bira i razrješava predsjednike i članove radnih ili savjetodavnih tijela Gradskog vijeća,
   28. odlučuje o pokroviteljstvu,
   29. donosi pravila o sudjelovanju gradskih predstavnika i organizaciji protokola prigodom obilježavanja važnih događaja, državnih blagdana, obljetnica i svečane sjednice povodom Dana grada Trilja,
   30. donosi odluku o kriterijima, načinu i postupku za dodjelu javnih priznanja i dodjeljuje javna priznanja,
   31. imenuje i razrješava i druge osobe određene zakonom, ovim Statutom i posebnim odlukama Gradskog vijeća,
   32. nadzire ukupno materijalno i financijsko poslovanje grada Trilja,
   33. donosi odluke i druge opće akte koji su mu stavljeni u djelokrug zakonom i podzakonskim aktima.
2. U vrijeme kada Gradsko vijeće ne zasjeda, predsjednik Gradskog vijeća može u ime Gradskog vijeća preuzeti pokroviteljstvo nad društvenim, znanstvenim, kulturnim, sportskim manifestacijama, priredbama ili skupovima od značaja za Grad Trilj.
3. Protokol i uputstva o organizaciji vezano za točku 29. iz stavka 1. ovog članka donosi Gradsko vijeće grada Trilja posebnom Odlukom.
4. Posebnom odlukom Gradskog vijeća se određuje način preuzimanja pokroviteljstva vezano za točku 28. iz stavka 1. ovog članka, njegovo značenje, prava i ovlasti preuzimatelja pokroviteljstva.
5. O preuzetom pokroviteljstvu predsjednik obavještava Gradsko vijeće na prvoj sljedećoj sjednici Gradskog vijeća.

Članak 33.

1. Gradsko vijeće ima predsjednika i prvog i drugog potpredsjednika.
2. Predsjednik i jedan potpredsjednik biraju se iz reda predstavničke većine, a drugi potpredsjednik iz reda predstavničke manjine, na njihov prijedlog.
3. Funkcija predsjednika i potpredsjednika vijeća je počasna i za to obnašatelji funkcije ne primaju plaću.
4. Predsjednik i potpredsjednici imaju pravo na naknadu troškova sukladno posebnoj odluci Gradskog vijeća.

Članak 34.

1. Predsjednik Gradskog vijeća:
   1. zastupa i predstavlja Gradsko vijeće,
   2. saziva i organizira, te predsjedava sjednicama Gradskog vijeća,
   3. predlaže dnevni red Gradskog vijeća,
   4. upućuje prijedloge ovlaštenih predlagatelja u propisani postupak,
   5. brine o postupku donošenja odluka i općih akata,
   6. održava red na sjednici Gradskog vijeća,
   7. usklađuje rad radnih tijela,
   8. potpisuje odluke i akte koje donosi Gradsko vijeće,
   9. brine se o izvršavanju odluka i drugih akata Gradskog vijeća
   10. brine o suradnji Gradskog vijeća i Gradonačelnika,
   11. brine se o zaštiti prava vijećnika,
   12. brine o javnosti rada Gradskog vijeća,
   13. obavlja i druge poslove određene zakonom i Poslovnikom Gradskog vijeća.
2. Predsjednik Gradskog vijeća dostavlja statut, poslovnik, proračun i druge opće akte nadležnom tijelu državne uprave u čijem je djelokrugu opći akt s izvatkom iz zapisnika koji se odnosi na postupak donošenja općeg akta propisan statutom i poslovnikom, u roku od 15 dana od dana donošenja općeg akta.

Članak 35.

Gradsko vijeće ima 13 vijećnika.

Članak 36.

Gradsko vijeće čine članovi izabrani na slobodnim, višestranačkim i tajnim izborima i na temelju neposrednog, jednakog i općeg biračkog prava glasa.

Članak 37.

1. Mandat članova Gradskog vijeća počinje danom konstituiranja Gradskog vijeća i traje do dana stupanja na snagu odluke Vlade Republike Hrvatske o raspisivanju sljedećih redovnih izbora, odnosno do dana stupanja na snagu odluke Vlade Republike Hrvatske o raspuštanju Gradskog vijeća.
2. Mandat članova Gradskog vijeća izabranih na prijevremenim izborima traje do isteka tekućeg mandata Gradskog vijeća.
3. Funkcija članova Gradskog vijeća je počasna i za to vijećnik ne prima plaću.
4. Vijećnici imaju pravo na naknadu u skladu s posebnom odlukom Gradskog vijeća, a određuje se u neto iznosu po članu Gradskog vijeća tako da ukupna godišnja neto naknada po članu Gradskog vijeća ne smije iznositi više od 8.000,00 kn.
5. Naknada za predsjednika Gradskog vijeća može se odrediti u iznosu uvećanom za najviše 50 %, a za potpredsjednike u iznosu uvećanom za najviše 30% pripadajuće naknade utvrđene stavkom 3. ovoga članka.
6. Vijećnici imaju pravo na opravdani izostanak s posla radi sudjelovanja u radu Gradskog vijeća i njegovih radnih tijela, sukladno sporazumu s poslodavcem.
7. Vijećnici nemaju obvezujući mandat i nisu opozivi.

Članak 38.

1. Vijećniku prestaje mandat prije isteka vremena na koji je izabran:
   1. ako podnese ostavku koja je zaprimljena najkasnije tri dana prije zakazanog održavanja sjednice Gradskog vijeća i ovjerena kod javnog bilježnika najranije osam dana prije podnošenja iste,
   2. ako je pravomoćnom sudskom odlukom potpuno lišen poslovne sposobnosti, danom pravomoćnosti sudske odluke.
   3. ako je pravomoćnom sudskom presudom osuđen na bezuvjetnu kaznu zatvora u trajanju dužem od šest mjeseci, danom pravomoćnosti presude,
   4. ako mu prestane prebivalište s područja Grada,
   5. ako mu prestane hrvatsko državljanstvo sukladno odredbama zakona kojim se uređuje hrvatsko državljanstvo, danom njegovog prestanka,
   6. smrću.
2. Vijećniku kojem prestane hrvatsko državljanstvo, a koji je državljanin države članice Europske unije mandat ne prestaje prestankom hrvatskog državljanstva.

Članak 39.

1. Vijećnika koji obnaša dužnost koja je prema odredbama zakona nespojiva s dužnošću člana predstavničkog tijela mandat miruje, a za to vrijeme vijećnika zamjenjuje zamjenik, u skladu sa odredbama zakona.
2. Vijećniku koji za vrijeme trajanja mandata prihvati obnašanje dužnosti koja je prema odredbama zakona nespojiva s dužnošću člana predstavničkog tijela, mandat miruje, a za to vrijeme vijećnika zamjenjuje zamjenik, u skladu s odredbama zakona.
3. Vijećnik je dužan u roku od 8 dana od dana prihvaćanja nespojive dužnosti o tome obavijestiti predsjednika Gradskog vijeća, a mandat mu počinje mirovati protekom tog roka.
4. Po prestanku obnašanja nespojive dužnosti, vijećnik nastavlja s obnašanjem dužnosti vijećnika, ako podnese pisani zahtjev predsjedniku Gradskog vijeća u roku od osam dana od dana prestanka obnašanja nespojive dužnosti.
5. Mirovanje mandata prestaje osmog dana od dana podnošenja pisanog zahtjeva.
6. Ako vijećnik po prestanku obnašanja nespojive dužnosti ne podnese pisani zahtjev iz stavka 3. ovog članka, smatrat će se da mu mandat miruje iz osobnih razloga.
7. Vijećnik može tijekom trajanja mandata staviti svoj mandat u mirovanje iz osobnih razloga, podnošenjem pisanog zahtjeva predsjedniku Gradskog vijeća, a mirovanje mandata počinje teći od dana dostave pisanog zahtjeva sukladno pravilima o dostavi propisanim Zakonom o općem upravnom postupku.
8. Mirovanje mandata iz osobnih razloga ne može trajati kraće od 6 mjeseci, a vijećnik nastavlja s obnašanjem dužnosti osmog dana od dana dostave pisane obavijesti predsjedniku Gradskog vijeća.
9. Vijećnik može tražiti nastavljanje obnašanja dužnosti vijećnika jedanput u tijeku trajanja mandata.

Članak 40.

1. Vijećnik ima prava i dužnosti:
   1. sudjelovati na sjednicama Gradskog vijeća
   2. sudjelovati u raspravi i glasovati o svakom pitanju koje je na dnevnom redu sjednice Vijeća
   3. predlagati Vijeću donošenje akata, podnositi prijedloge akata i podnositi amandmane na prijedloge akata
   4. postavljati pitanja iz djelokruga rada Gradskog vijeća,
   5. tražiti i dobivati podatke od gradonačelnika i gradskih upravnih tijela te koristiti se njihovim stručnim i tehničkim uslugama potrebnim za obavljanje poslova gradskog vijećnika,
   6. postavljati pitanja gradonačelniku, zamjeniku gradonačelnika i pročelnicima,
   7. postavljati pitanja upravama i predstavnicima Grada Trilja u trgovačkim društvima u kojima Grad Trilj ima udio ili sudjeluje u upravljanju, o njihovu radu ili obavljanju poslova iz njihova djelokruga,
   8. birati i biti birani u radna tijela Gradskog vijeća,
   9. sudjelovati na sjednicama radnih tijela Gradskog vijeća i na njima raspravljati, a u radnim tijelima kojih je član i glasovati,
   10. prihvatiti se članstva u najviše 3 (tri) radna tijela u koje ga izabere Gradsko vijeće
   11. uvida u registar birača za vrijeme dok obavlja dužnost
2. Vijećnik ne može biti kazneno gonjen niti odgovoran na bilo koji drugi način, zbog glasovanja, izjava ili iznesenih mišljenja i stavova na sjednicama gradskog vijeća.
3. Vijećnik je dužan čuvati tajnost podataka, koji su kao tajni određeni u skladu s pozitivnim propisima, za koje sazna za vrijeme obnašanja dužnosti vijećnika.
4. Vijećnik ima i druga prava i dužnosti utvrđena odredbama zakona, ovog Statuta i Poslovnika Gradskog vijeća.

Članak 41.

1. Poslovnikom Gradskog vijeća detaljnije se uređuje način konstituiranja, sazivanja, rad i tijek sjednice, ostvarivanje prava, obveza i odgovornosti vijećnika, ostvarivanje prava i dužnosti predsjednika Gradskog vijeća, djelokrug, sastav i način rada radnih tijela, način i postupak donošenja akata u Gradskom vijeću, postupak izbora i razrješenja, sudjelovanje građana na sjednicama te druga pitanja od značaja za rad Gradskog vijeća.
2. Gradsko vijeće posebnom odlukom uređuje načela i standarde dobrog ponašanja predsjednika, potpredsjednika i članova Gradskog vijeća, te predsjednika i članova radnih tijela Gradskog vijeća i drugih nositelji političkih dužnosti.
3. Gradsko vijeće može posebnom odlukom urediti načela i standarde dobrog ponašanja (etički kodeks) gradonačelnika i drugih nositelja izvršne vlasti kao nositelja političkih dužnosti.

Članak 41.a

1. Gradsko vijeće radi na sjednicama ukoliko je nazočna većina svih vijećnika.
2. Gradsko vijeće u pravilu donosi odluke većinom glasova nazočnih vijećnika, osim u slučajevima kada je propisana druga većina.
3. Većinom glasova svih vijećnika odlučuje se o:
   1. statutu Grada Trilja,
   2. poslovniku Gradskog vijeća,
   3. proračunu Grada Trilja,
   4. godišnjem izvještaju o izvršenju proračuna,
   5. polugodišnjem izvještaju o izvršenju proračuna,
   6. izboru i razrješenju predsjednika i potpredsjednika Gradskog vijeća,
   7. donošenju odluke o raspisivanju referenduma,
   8. višegodišnjem zaduživanju,
   9. drugim pitanjima kada je to propisano zakonom, ovim Statutom ili Poslovnikom Gradskog vijeća grada Trilja.
4. U slučaju nastupanja posebnih okolnosti koje podrazumijevaju događaj ili određeno stanje koje se nije moglo predvidjeti i na koje se nije moglo utjecati, a koje trenutačno ugrožava pravni poredak, život, zdravlje ili sigurnost stanovništva te imovinu veće vrijednosti, za vrijeme trajanja posebnih okolnosti sjednice predstavničkih tijela iznimno se mogu održavati video konferencijom ili elektroničkim putem.

**POGLAVLJE I.**

**RADNA TIJELA**

Članak 42.

Stalna radna tijela Gradskog vijeća su:

* 1. Odbor za izbor i imenovanja,
  2. Odbor za Statut, Poslovnik i normativnu djelatnost,
  3. Mandatno povjerenstvo.

Članak 43.

Odbor za izbor i imenovanja, predlaže:

* 1. izbor i razrješenje predsjednika i potpredsjednika Gradskog vijeća,
  2. izbor i razrješenje članova radnih tijela Gradskog vijeća,
  3. imenovanje i razrješenje i drugih osoba određenih ovim Statutom i drugim odlukama Gradskog vijeća,
  4. propise o primanjima vijećnika, te naknade troškova vijećnicima za rad u Gradskom vijeću.

Članak 44.

Odbor za Statut, Poslovnik i normativnu djelatnost:

1. predlaže Statut Grada i Poslovnik Gradskog vijeća,
2. predlaže pokretanje postupka za izmjenu Statuta odnosno Poslovnika Gradskog vijeća,
3. razmatra prijedloge odluka i drugih općih akata koje donosi Gradsko vijeće u pogledu njihove usklađenosti s Ustavom i pravnim sustavom, te u pogledu njihove pravne obrade i o tome daje mišljene i prijedloge Gradskom vijeću,
4. obavlja i druge poslove određene ovim Statutom.

Članak 45.

Mandatno povjerenstvo:

* 1. na konstituirajućoj sjednici obavještava Gradsko vijeće o provedenim izborima za Gradsko vijeće i imenima izabranih vijećnika, temeljem objavljenih rezultata nadležnog izbornog povjerenstva o provedenim izborima,
  2. obavještava Gradsko vijeće o podnesenim ostavkama na vijećničku dužnost, te o zamjenicima vijećnika koji umjesto njih počinju obavljati vijećničku dužnost,
  3. obavještava Gradsko vijeće o mirovanju mandata vijećnika po sili zakona, o mirovanju mandata iz osobnih razloga i o mirovanju mandata zbog obnašanja nespojive dužnosti te o zamjeniku vijećnika koji umjesto njega počinje obavljati vijećničku dužnost,
  4. obavještava Gradsko vijeće o prestanku mirovanja mandata vijećnika.

Članak 46.

1. Gradsko vijeće osniva stalna ili povremena radna tijela radi:
   1. razmatranja i davanja mišljenja o prijedlozima općih i drugih akata o pitanjima iz djelokruga tijela,
   2. koordinacije u rješavanju pojedinih pitanja,
   3. pokretanja inicijative i predlaganja donošenja općih i drugih akata Gradskog vijeća,
   4. pripreme i podnošenja odgovarajućih prijedloga za praćenje i provođenje utvrđene politike i praćenje izvršavanja odluka i općih akata Gradskog vijeća,
   5. izvršavanja određenih zadaća od interesa za Gradsko vijeće.
2. Gradsko vijeće može uz radna tijela osnovana ovim Statutom, osnivati druga stalna i povremena radna tijela radi proučavanja i razmatranja drugih pitanja iz djelokruga Gradskog vijeća, pripreme prijedloga odluka i drugih akata, davanja mišljenja i prijedloga u vezi pitanja koja su na dnevnom redu Gradskog vijeća.
3. Sastav, broj članova, djelokrug i način rada radnih tijela iz stavka 2. utvrđuje se Poslovnikom ili to određuje Gradsko vijeće posebnim odlukama.

**GLAVA II.**

**GRADONAČELNIK**

Članak 47.

1. Gradonačelnik zastupa Grad i nositelj je izvršne vlasti Grada.
2. Mandat gradonačelnika traje četiri godine, a počinje prvog radnog dana koji slijedi danu objave konačnih rezultata izbora i traje do prvog radnog dana koji slijedi danu objave konačnih rezultata izbora novog gradonačelnika, odnosno do dana stupanja na snagu rješenja o imenovanju povjerenika Vlade Republike Hrvatske za obavljanje poslova iz nadležnosti gradonačelnika.
3. U obavljaju izvršne vlasti gradonačelnik:
4. priprema prijedloge općih akata te ih podnosi Gradskom vijeću,
5. izvršava i osigurava izvršavanje općih i drugih akata što ih donosi Gradsko vijeće,
6. utvrđuje prijedlog proračuna Grada i izvršenje proračuna te ih podnosi Gradskom vijeću,
7. odgovoran je za izvršenje gradskog proračuna,
8. odlučuje o korištenju sredstava proračunske zalihe do iznosa utvrđenog odlukom o izvršavanju proračuna,
9. upravlja nekretninama, pokretninama i imovinskim pravima u vlasništvu Grada u skladu sa zakonom, ovim Statutom i općim aktom Gradskog vijeća,
10. odlučuje o stjecanju i otuđenju pokretnina i nekretnina te drugom raspolaganju imovinom Grada Trilja čija pojedinačna vrijednost ne prelazi 0,5% iznosa prihoda bez primitaka ostvarenih u godini koja prethodi godini u kojoj se odlučuje o stjecanju i otuđivanju pokretnina i nekretnina, ako je stjecanje i otuđivanje planirano u proračunu i provedeno u skladu sa zakonskim propisima
11. upravlja prihodima i rashodima Grada u skladu sa zakonom, podzakonskim aktima i donesenim općim aktima Gradskog vijeća,
12. upravlja raspoloživim novčanim sredstvima na računu proračuna Grada,
13. odlučuje o davanju suglasnosti za zaduživanje pravnim osobama u većinskom izravnom ili neizravnom vlasništvu Grada i o davanju suglasnosti za zaduživanje ustanova kojih je osnivač Grad,
14. donosi pravilnik o unutarnjem redu za upravna tijela rada,
15. imenuje i razrješava pročelnike upravnih tijela,
16. imenuje i razrješava predstavnika Grada Trilja u tijelima javnih ustanova i ustanova kojih je osnivač Grad Trilj, trgovačkih društava u kojima Grad Trilj ima udjele ili dionice i drugih pravnih osoba kojih je Grad Trilj osnivač, osim ako posebnim zakonom nije drugačije određeno,
17. imenuje i razrješava unutarnjeg revizora,
18. utvrđuje plan prijma u službu u upravna tijela Grada,
19. predlaže izradu prostornog plana kao i njegove izmjene i dopune na temelju obrazloženih i argumentiranih prijedloga fizičkih, pravnih osoba i nadležnog radnog tijela Gradskog vijeća,
20. usmjerava djelovanje upravnih odjela i službi Grada u obavljanju poslova iz samoupravnog djelokruga Grada, odnosno poslova državne uprave, ako su preneseni Gradu,
21. nadzire i odgovoran je za rad upravnih odjela i službi u samoupravnom djelokrugu i poslovima državne uprave,
22. odlučuje o pitanjima iz radnih odnosa u skladu sa zakonom,
23. nadzire rad upravnih tijela i usklađuje rad gradskih upravnih tijela,
24. brine se o zakonitom i pravodobnom obavljanju poslova gradskih upravnih tijela i poduzima mjere za osiguranje učinkovitosti njihova rada,
25. obavlja nadzor nad zakonitošću rada gradskih upravnih tijela koja obavljaju poslove iz samoupravnog djelokruga Grada Trilja,
26. podnosi godišnja i polugodišnja izvještaje o svom radu i izvješća o pojedinim pitanjima iz svog djelokruga na zahtjev Gradskog vijeća sukladno ovom Statutu i zakonu,
27. podnosi godišnje i polugodišnje izvještaj o izvršenju proračuna,
28. podnosi izvješće o izvršenju programa građenja komunalne infrastrukture i izvješće o održavanju komunalne infrastrukture,
29. daje mišljenje o prijedlozima koje podnose drugi ovlašteni predlagatelji,
30. obavlja nadzor nad zakonitošću rada tijela mjesnih odbora,
31. donosi akte kada je na to ovlašten propisima i zakonom,
32. osniva radna tijela,
33. obavlja i druge poslove predviđene ovim Statutom i drugim propisima.

Članak 47.a

1. Gradonačelnik je dužan izvijestiti Gradsko vijeće o danim suglasnostima za zaduživanje iz stavka 3. točke 10. prethodnog članka tromjesečno do 10. u mjesecu za prethodno izvještajno razdoblje.
2. Gradonačelnik je dužan objaviti odluku o imenovanju i razrješenju iz stavka 3. točaka 12., 13. i 14. prethodnog članka u prvom broju Službenog glasnika koji slijedi nakon donošenja te odluke.
3. Gradonačelnik je dužan objaviti sve odluke i akte koje donosi u prvom broju Službenog glasnika koji slijedi nakon donošenja odluka i akata u roku ne dužem od 15 dana.
4. Gradonačelnik ima pravo i dužnost prisustvovati sjednicama Gradskog vijeća.
5. Gradonačelnik ima pravo i dužnost izjasniti se o svakom prijedlogu akta na dnevnom redu Gradskog vijeća.
6. Radna tijela gradonačelnik osniva u cilju učinkovitijeg i djelotvornijeg rada u obavljanju izvršnih poslova iz djelokruga Grada Trilja iz stavka 3. prethodnog članka.
7. Radna tijela gradonačelnika stručno obrađuju pojedina pitanja, daju prijedloge i mišljenja o pojedinim pitanjima, prate stanje u pojedinim područjima ili pripremaju određeni materijal.
8. Radna su tijela povjerenstva, savjeti, vijeća, radne skupine i druga.
9. Gradonačelnik je dužan posebnim aktom urediti mjerila za određivanje naknade, odnosno naknadu članovima radnih tijela.
10. Poslovnikom gradonačelnika uređuje će se postupak donošenja akata gradonačelnika, osnivanje i rad radnih tijela, uvjeti za imenovanje te broj članova radnih tijela, uvjete za imenovanja predstavnika grada Trilja u trgovačkim društvima i ustanovama u kojima grad Trilj ima udjele ili je osnivač te njihove radne zadatke i obaveze, obavljanje stručnih, administrativnih, tehničkih i drugih poslova, javnost rada te druga pitanja od značenja za rad gradonačelnika.

Članak 48.

Gradonačelnik je odgovoran za ustavnost i zakonitost obavljanja poslova koji su u njegovom djelokrugu i za ustavnost i zakonitost akata upravnih tijela Grada.

Članak 49.

1. Gradonačelnik dva puta godišnje podnosi polugodišnje izvješće o svom radu i to do 31. ožujka tekuće godine za razdoblje srpanj-prosinac prethodne godine i do 15. rujna za razdoblje siječanj-lipanj tekuće godine.
2. Gradsko vijeće može, pored izvješća iz stavka 1. ovog članka, od gradonačelnika tražiti izvješće o pojedinim pitanjima iz njegovog djelokruga.
3. Gradonačelnik podnosi izvješće po zahtjevu iz stavka 2. ovog članka u roku od 30 dana od dana primitka zahtjeva.
4. Ukoliko jedan zahtjev sadrži veći broj različitih pitanja, rok za podnošenje izvješća iznosi 60 dana od dana primitka zahtjeva.
5. Gradsko vijeće ne može zahtijevati od gradonačelnika izvješće o bitno podudarnom pitanju prije proteka roka od 6 mjeseci od ranije podnesenog izvješća o istom pitanju.

Članak 49.a

1. Gradski vijećnici mogu gradonačelniku postavljati pitanja o njegovu radu.
2. Pitanja mogu biti postavljena usmeno na sjednici Gradskog vijeća ili u pisanom obliku posredstvom predsjednika Gradskog vijeća sukladno odredbama Poslovnika Gradskog vijeća grada Trilja.

Članak 50.

1. Gradonačelnik u obavljanju poslova iz samoupravnog djelokruga Grada:
   1. ima pravo obustaviti od primjene opći akt Gradskog vijeća u roku od 8 dana od dana donošenja, ako ocijeni da je tim aktom povrijeđen zakon ili drugi propis te zatražiti od Gradskog vijeća da u roku od 8 dana donošenja odluke o obustavi otkloni uočene nedostatke koji trebaju biti jasno i nedvosmisleno obrazloženi.
   2. nakon obustave akta o tome obavijestiti predsjednika Gradskog vijeća koji nakon toga saziva predstavničko tijelo radi ispravke, dopune ili izmjene akta u skladu sa obrazloženim nedostatcima temeljenim na zakonskim odredbama.
2. Ako Gradsko vijeće ne postupi sukladno stavku 1. ovog članka, gradonačelnik je dužan bez odgode o tome obavijestiti nadležno tijelo državne uprave u čijem je djelokrugu opći akt i dostaviti mu odluku o obustavi općeg akta.
3. Gradonačelnik u obavljanju poslova iz samoupravnog djelokruga Grada:
   1. ima pravo obustaviti od primjene akt Mjesnog odbora ako ocijeni da je taj akt u suprotnosti sa zakonom, Statutom i općim aktima Gradskog vijeća,
   2. ima obavezu nakon obustave o tome obavijestiti predsjednika Mjesnog odbora koji je nakon toga dužan u roku od 8 dana sazvati vijeće Mjesnog odbora radi ispravke, dopune ili izmjene obustavljenog akta u skladu sa Zakonom, Statutom Grada Trilja i drugim općim aktima grada.

Članak 50. a

(1) Kad nadležno tijelo državne uprave donese odluku o obustavi, odnosno odluku o potvrdi odluke gradonačelnika, Visokom upravnom sudu Republike Hrvatske sukladno zakonu podnosi zahtjev za ocjenu zakonitosti općeg akta u roku od 30 dana od donošenja odluke o obustavi, odnosno odluke o potvrdi odluke gradonačelnika o obustavi.

(2) O podnošenju zahtjevu iz stavka 1. ovog članka obavještava sukladno zakonu bez odgode predsjednika Gradskog vijeća koje je donijelo opći akt, gradonačelnika te tijelo državne uprave nadležno za lokalnu i područnu (regionalnu) samoupravu.

1. Ako nadležno tijelo državne uprave ne podnese Visokom upravno sudu Republike Hrvatske zahtjev za ocjenu zakonitosti općeg akta, obustava od primjene općeg akta prestaje istekom navedenog roka iz stavka 1.ovog članka, u skladu sa zakonskim odredbama.
2. Opći akt za koji se utvrdi da je bio obustavljen na nepropisan odnosno nezakonit način ponovno se i bez odgode objavljuje u Službenom glasniku grada Trilja.
3. Uz ponovnu objavu akta koji je bio obustavljen deklarativno se utvrđuje da je prestao pravni učinak odluke o obustavi od primjene dotičnog općeg akta.
4. Osporeni akt je ponovno na snazi i proizvodi pravne posljedice kako su one u aktu navedene i usvojene.

Članak 50.b

1. Kada nadležno tijelo državne uprave ocjeni da su određene odredbe općeg akta Gradskog vijeća grada Trilja u suprotnosti sa Ustavom i zakonom ili da su u postupku počinjene nepravilnosti bez odgode daje uputu predstavničkom tijelu da u roku od 15 dana od primitka upute otkloni uočene nedostatke.
2. Ako Gradsko vijeće grada Trilja ne postupi po uputi nadležnog tijela državne uprave, nadležno tijelo državne uprave donijet će obrazloženu odluku o obustavi od primjene akta sukladno Zakonu.
3. Odluka o obustavi akta iz stavka 2. ovog članka se dostavlja predsjedniku Gradskog vijeća grada Trilja i obavezno se bez odgode objavljuje u Službenom glasniku grada Trilja.

Članak 51.

Brisan.

Članak 52.

1. Ako za vrijeme trajanja mandata gradonačelnika nastupe okolnosti zbog kojih je gradonačelnik onemogućen obavljati svoju dužnost zbog duže odsutnosti ili drugih razloga spriječenosti, gradonačelnika će zamijeniti privremeni zamjenik kojeg će imenovati gradonačelnik na početku mandata iz reda članova Gradskog vijeća.
2. Odluku iz stavka 1.ovoga člana gradonačelnik može promijeniti tijekom mandata.
3. Član Gradskog vijeća iz stavka 1. ovoga članka privremeni je zamjenik gradonačelnika koji zamjenjuje gradonačelnika za vrijeme trajanja duže odsutnosti ili drugih razloga spriječenosti zbog kojih je gradonačelnik kojemu mandat nije prestao onemogućen obavljati svoju dužnost.
4. Privremeni zamjenik ovlašten je obavljati samo redovne i nužne poslove kako bi se osiguralo nesmetano funkcioniranje grada.
5. Privremeni zamjenik za vrijeme zamjenjivanja gradonačelnika ostvaruje prava gradonačelnika.
6. Ako zbog okolnosti iz stavka 1. ovoga članka nastupi prestanak mandata gradonačelnika, raspisat će se prijevremeni izbori za gradonačelnika, a do provedbe prijevremenih izbora dužnost gradonačelnika obnašat će povjerenik Vlade Republike Hrvatske.
7. Ovlast privremenog zamjenika za zamjenjivanje gradonačelnika prestaje danom nastavljanja obavljanja dužnosti gradonačelnika po prestanku razloga zbog kojih je gradonačelnik bio onemogućen u obavljanju svoje dužnosti, odnosno u slučaju iz stavka 6. ovoga članka danom stupanja na snagu rješenja o imenovanju povjerenika Republike Hrvatske.
8. O okolnostima iz stavka 1. i 2. ovoga članka gradonačelnik ili pročelnik upravnog tijela nadležan za službeničke odnose obavijestit će predsjednika gradskog vijeća odmah po nastanku tih okolnosti.
9. O okolnostima iz stavka 6. ovoga članka predsjednik Gradskog vijeća će u roku od 8 dana obavijestiti Vladu republike Hrvatske radi raspisivanja prijevremenih izbora za novog gradonačelnika.

Članak 53.

Brisan.

Članak 54.

1. Gradonačelniku mandat prestaje po sili zakona:
   1. danom dostave pisane ostavke sukladno pravilima o dostavi propisanim Zakonom o općem upravnom postupku,
   2. danom pravomoćnosti sudske odluke o oduzimanju poslovne sposobnosti,
   3. danom pravomoćnosti sudske presude kojom je osuđen na bezuvjetnu kaznu zatvora u trajanju dužem od jednog mjeseca,
   4. danom prestanka prebivališta na području Grada Trilja,
   5. danom prestanka hrvatskog državljanstva,
   6. ako ne predloži proračun predstavničkom tijelu,
   7. smrću.
2. Gradonačelniku prestaje mandat ako povuče prijedlog proračuna prije glasovanja o proračunu u cjelini te ne predloži novi prijedlog proračuna u roku koji omogućuje njegovo donošenje odlukom o razrješenju Vlade Republike Hrvatske na prijedlog tijela državne uprave nadležnog za lokalnu i područnu (lokalnu) samoupravu.
3. Ako gradonačelniku mandat prestane prije isteka mandata, raspisat će se prijevremeni izbori za gradonačelnika, a do provedbe prijevremenih izbora dužnost gradonačelnika obnašat će povjerenik Vlade Republike Hrvatske.

Članak 55.

Gradonačelnik se može opozvati u postupku propisanom člankom 20. ovog Statuta.

**DIO OSMI**

**OSTVARIVANJE PRAVA PRIPADNIKA NACIONALNE/NIH MANJINE/NA**

Članak 56.

Pripadnici nacionalnih manjina u Gradu Trilju sudjeluju u javnom životu i upravljanju lokalnim poslovima putem vijeća nacionalnih manjina i predstavnika nacionalnih manjina.

Članak 57.

1. Vijeća i predstavnici nacionalnih manjina u Gradu Trilju imaju pravo:
   1. predlagati tijelima Grada Trilja mjere za unapređivanje položaja nacionalnih manjina u Gradu Trilju, uključujući davanje prijedloga općih akata kojima se uređuju pitanja od značaja za nacionalnu manjinu;
   2. isticati kandidate za dužnosti u tijelima Grada Trilja;
   3. biti obaviješteni o svakom pitanju o kome će raspravljati radno tijelo Gradskog vijeća, a tiče se položaja nacionalne manjine.
2. Način, rokovi i postupak ostvarivanja prava iz stavka 1. uredit će se poslovnikom Gradskog vijeća Grada Trilja.

Članak 58.

Gradonačelnik je dužan u pripremi prijedloga općih akata od vijeća nacionalnih manjina, odnosno predstavnika nacionalnih manjina osnovanih za područje Grada Trilja, zatražiti mišljenje i prijedloge o odredbama kojima se uređuju prava i slobode nacionalnih manjina.

Članak 59.

1. Na području Grada Trilja, pripadnici nacionalnih manjina imaju pravo koristiti i isticati simbole i zastave nacionalne manjine.
2. Zastava nacionalne manjine može se uz zastavu Republike Hrvatske i zastavu Grada Trilja isticati na poslovnim zgradama u kojima nacionalna manjina ima sjedište i u svečanim prigodama značajnim za nacionalnu manjinu.

Članak 60.

1. Vijeća i predstavnici nacionalnih manjina mogu u službene svrhe upotrebljavati i druge simbole i znamenja svoje nacionalne manjine i to:
   1. u sastavu svojih pečata i žigova
   2. u natpisnim pločama na poslovnim zgradama u kojima imaju sjedište te u službenim i svečanim prostorijama
   3. u zaglavljima službenih akata koje donose.

Članak 61.

1. U svečanim prigodama važnim za nacionalnu manjinu može se izvoditi himna i/ili svečana pjesma nacionalne manjine.
2. Prije izvođenja himne i/ili svečane pjesme nacionalne manjine, obvezatno se izvodi himna Republike Hrvatske.

Članak 62.

1. Grad Trilj, u skladu s mogućnostima financijski pomaže rad kulturnih i drugih udruga koje osnivaju pripadnici nacionalnih manjina, radi očuvanja nacionalnog i kulturnog identiteta.
2. Grad Trilj osigurava sredstva za rad vijeća nacionalnih manjina i pripadnika nacionalne manjine.

**DIO DEVETI**

**UPRAVNA TIJELA**

Članak 63.

1. Grad osigurava obavljanje upravnih i stručnih poslova iz svog djelokruga u okviru svojih upravnih tijela.
2. **Ustrojstvo i djelokrug upravnih tijela uređuje se posebnom odlukom Gradskog vijeća.**
3. Upravna tijela se ustrojavaju kao upravni odjeli i službe (u daljnjem tekstu: upravna tijela).
4. Upravnim tijelima upravljaju pročelnici koje na temelju javnog natječaja imenuje gradonačelnik.
5. Upravna tijela grada Trilja koja sukladno odluci o ustroju imaju pročelnike ne mogu duže od godine dana biti bez imenovane osobe koja obavlja tu dužnost, odnosno upravni odjel ne može duže od godine dana imati vršitelja dužnosti pročelnika.
6. Pročelnici upravnih tijela dužni su vijećnicima, podpredsjednicima i predsjedniku Gradskog vijeća pružiti obavijesti i uvide u materijale o temama koje su na dnevnom redu sjednice Gradskog vijeća ili se pripremaju za sjednice ili radnih tijela čiji su članovi kao i druge obavijesti koje su im kao vijećniku potrebne.

Članak 64.

1. Upravna tijela u oblastima za koja su ustrojena i u okviru djelokruga utvrđenog posebnom odlukom neposredno izvršavaju provođenje općih akata tijela Gradskog vijeća i akata koje sukladno posebnim zakonima donosi gradonačelnik.
2. Upravna tijela Grada Trilja, u oblastima za koje su ustrojena i u okviru djelokruga utvrđenog posebnom odlukom, neposredno izvršavaju zakone i druge propise, odluke i druge opće akte tijela Grada, prate stanje u upravnim područjima za koja su osnovana, rješavaju u upravnim stvarima, provode nadzor, poduzimaju mjere na koje su zakonom ili drugim propisom ovlaštena, pripremaju odluke i druge opće i pojedinačne akte te obavljaju i druge poslove.
3. Upravna tijela koja obavljaju stručne poslove za Gradsko vijeće dužna su :
4. pružiti pravnu, upravnu i svaku drugu stručnu pomoć vijećniku u obavljanju njegove funkcije, a posebno u izradi prijedloga koje on podnosi te u obavljanju poslova i zadataka koje mu je povjerilo radno tijelo Gradskog vijeća,
5. osigurati dopunsku dokumentaciju za pojedine teme ili predmete koje su na dnevnom redu sjednica Gradskog vijeća ili radnih tijela, a vijećnik može tržiti stručne obavijesti i objašnjenja radi potpunijeg upoznavanja **i** praćenja problema na koje nailazi u obavljanju funkcije vijećnika.

Članak 65.

1. Upravna tijela samostalna su u okviru svog djelokruga, a za zakonito i pravovremeno obavljanje poslova iz svoje nadležnosti odgovorni su Gradonačelniku.
2. Upravna tijela Grada Trilja obavezna su izrađivati:
3. Godišnji program rada najkasnije do 15 prosinca tekuće godine,
4. Godišnje izvješće o radu za prethodnu godinu do 15 ožujka naredne godine.
5. Programom rada upravnih tijela definiraju se odgovornosti, ciljevi i zadaci koje se u programskom periodu namjeravaju postići, kao i način ocjenjivanja postignutih rezultata.
6. Izvješće o radu sadržava osvrt na ključna područja odgovornosti: upravljanja i organizacije, usluge i financijske pokazatelje.
7. Sadržaj izvješća naglašava razvoj i postignute rezultate i objašnjava sve razlike između planiranog i ostvarenog, a cilj je izvješća informirati građane i ostale zainteresirane strane o postignutim rezultatima, kao i o prioritetima za poboljšanja koja se uvode u programe za naredno razdoblje.
8. Gradonačelnik u svojim izvješćima o radu koja podnosi Gradskom vijeću sukladno Zakonu prilaže i izvješće o radu upravnih tijela.

Članak 66.

Sredstva za rad upravnih tijela, osiguravaju se u Proračunu Grada Trilja, Državnom proračunu i iz drugih prihoda u skladu sa zakonom.

**DIO DESETI**

**JAVNE SLUŽBE**

Članak 67.

Grad Trilj u okviru samoupravnog djelokruga osigurava obavljanje djelatnosti kojima se zadovoljavaju svakodnevne potrebe građana na području komunalnih, društvenih i drugih djelatnosti, za koje je zakonom utvrđeno da se obavljaju kao javna služba.

Članak 68.

1. Grad Trilj osigurava obavljanje djelatnosti iz članka 67. ovog Statuta osnivanjem trgovačkih društva, javnih ustanova, drugih pravnih osoba i vlastitih pogona.
2. Gradonačelnik imenuje i razrješava predstavnike jedinice lokalne samouprave u tijelima javnih ustanova, trgovačkih društava i drugih pravnih osoba kojih je osnivač Grad Trilj u skladu sa ovim Statutom i na temelju zakona.

Članak 68.a

(1) Grad Trilj osigurava obavljanje komunalnih, društvenih i gospodarskih djelatnosti osnivanjem trgovačkih društava, javnih ustanova i vlastitih pogona, i to:

1. za obavljanje komunalnih djelatnosti osnivaju se trgovačka društva, ustanove i vlastiti pogoni;

2. za obavljanje društvenih djelatnosti osnivaju se u pravilu ustanove, a mogu se osnivati i trgovačka društva;

3. za obavljanje društvenih djelatnosti za koje je zakonom određeno da se obavljaju kao javne službe osnivaju se javne ustanove;

4. za obavljanje gospodarskih djelatnosti osnivaju se trgovačka društva;

5. za obavljanje djelatnosti javne vodoopskrbe i javne odvodnje osnivaju se trgovačka društva i ustanove.

(2) Obavljanje određenih javnih djelatnosti Grad Trilj može povjeriti na temelju ugovora o koncesiji i ugovora o povjeravanju poslova i drugim pravnim i fizičkim osobama po postupku utvrđenom zakonom te u skladu s uvjetima i mjerilima koje utvrđuje Gradsko vijeće.

(3) Trgovačka društva i ustanove iz stavka 1. ovoga članka su trgovačka društva u kojima sve, značajne ili manjinske udjele, odnosno dionice u temeljnom kapitalu ima Grad Trilj ili trgovačka društva u kojima sve, značajne ili manjinske udjele, odnosno dionice u temeljnom kapitalu izravno ima Grad Trilj, odnosno ustanove kojih je osnivač Grad Trilj.

Članak 68.b

* + 1. U skupštinama trgovačkih društava u kojima Grad Trilj drži većinski, značajan ili manjinski dio dionica, odnosno udjela kao člana društva predstavlja osoba/osobe koje odredi gradonačelnik, u skladu sa ovim statutom i zakonom.
    2. Skupštine trgovačkih društava i predstavnici Grada Trilja u skupštinama trgovačkih društava imaju prava utvrđena zakonom, ovim statutom i posebnim odlukama.

Članak 68. c

(1) Trgovačka su društva kojih je osnivač Grad Trilj ili u kojima Grad Trilj ima uloga, samostalna su u obavljanju svoje djelatnosti i u poslovanju sukladno zakonu, na zakonu utemeljenu propisu, društvenom ugovoru, odnosno statutu društva.

(2) Skupštine trgovačkih društava i predstavnici Grada Trilja u skupštinama trgovačkih društava dužni su pribaviti prethodnu suglasnost Gradskog vijeća prije odlučivanja o statusnim promjenama trgovačkog društva (priključenje, pripajanje, spajanje, preoblikovanje i prestanak).

(3) Skupštine trgovačkih društava i predstavnici Grada Trilja u skupštinama trgovačkih društava dužni su zatražiti prethodno mišljenje gradonačelnika prije odlučivanja o:

1. povećanju i smanjenju temeljnog kapitala,

2. povlačenju i podjeli poslovnih udjela odnosno dionica,

3. uporabi ostvarene dobiti i pokrivanju gubitaka,

4. osnivanju trgovačkog društva i

5. osnivanju gospodarskoga interesnog udruženja.

Članak 68.d

1. Ustanove kojih je osnivač Grad Trilj samostalne su u obavljanju svojih djelatnosti i u poslovanju sukladno zakonu, na zakonu utemeljenu propisu, aktu o osnivanju i statutu ustanove.
2. Aktom o osnivanju ustanove osigurava se sudjelovanje Grada u upravljanju ustanovom i uređuju druga pitanja o međusobnim pravima i obvezama ustanove i Grada kao osnivača u skladu sa zakonom.
3. Aktom o osnivanju ili statutom ustanove može se ograničiti stjecanje, opterećivanje i otuđivanje nekretnina i druge imovine ustanove te način raspolaganja s dobiti, sukladno zakonu.
4. Ako u obavljanju svoje djelatnosti ustanova ostvari dobit, ta se dobit upotrebljava isključivo za obavljanje i razvoj djelatnosti ustanove, u skladu s aktom o osnivanju i statutom ustanove.
5. Grad Trilj može odlučiti da dobit ustanove upotrijebi za razvoj i obavljanje djelatnosti druge ustanove koje je osnivač, ako posebnim zakonom nije drukčije propisano.

Članak 68. e

(1) Gradonačelnik prati rad, daje preporuke i poduzima mjere prema trgovačkim društvima i ustanovama kojih je osnivač Grad Trilj ili u kojima Grad Trilj ima udjele.

(2) Direktori odnosno predsjednici uprava trgovačkih društava te ravnatelji ustanova dužni su, po potrebi, a najmanje jednom godišnje, podnijeti izvješća gradonačelniku koji ih razmatra i upućuje ih Gradskom vijeću na razmatranje.

(3) Gradonačelnik upućuje izvješća iz stavka 2 ovog članka do 30 lipnja tekuće godine za prethodnu godinu.

1. Predstavnici grada Trilja u skupštinama, nadzornim ili upravnim odborima trgovačkih društava i ustanova za svoj rad odgovaraju gradonačelniku te podnose izvješća o svom radu u skladu sa posebnim pravilnikom prema članku 47.a stavak 10. ovog Statuta.

**DIO JEDANAESTI**

**MJESNA SAMOUPRAVA**

**Članak 69.**

1. Na području Grada Trilja osnivaju se mjesni odbori kao oblici mjesne samouprave putem kojih građani sudjeluju u odlučivanju o poslovima iz samoupravnog djelokruga i lokalnim poslovima koji neposredno i svakodnevno utječu na njihov život i rad.
2. U ostvarivanju prava iz stavka 1. ovoga članka mjesni odbori dužni su uvažavati interes Grada u cjelini.
3. Mjesni odbori se osnivaju za pojedina naselja ili više međusobno povezanih manjih naselja ili za dijelove naselja koji čine zasebnu razgraničenu cjelinu, na način i po postupku propisanom zakonom, ovim Statutom i posebnom odlukom Gradskog vijeća, kojom se detaljnije uređuje postupak osnivanja, broj mjesnih odbora, teritorijalni obuhvat i način izbora tijela mjesnog odbora.
4. Mjesni odbor se može osnovati za naselje, dio naselja, više naselja ili sela koja na svom području imaju minimalno **20** popisanih stanovnika.
5. Mjesni odbor je pravna osoba.

Članak 70.

1. Područja i granice mjesnih odbora grada Trilja istovjetna su s područjima pojedinih sela, naselja, prigradskih naselja sukladno članku 2. stavku 3. ovog Statuta.
2. Područje i granice mjesnih odbora određuju se posebnom odlukom Gradskog vijeća i prikazuju se na kartografskom prikazu koji je sastavni dio te odluke.

Članak 71.

1. Inicijativu i prijedlog za osnivanje mjesnog odbora može dati 10 % građana upisanih u popis birača za područje za koje se predlaže osnivanje mjesnog odbora, 5 vijećnika i gradonačelnik.
2. U slučaju da prijedlog iz stavka 1. ovog članka, daju građani prijedlog se dostavlja u pisanom obliku gradonačelniku.

Članak 72.

1. Gradonačelnik u roku od 15 dana od dana primitka prijedloga utvrđuje da li je prijedlog podnesen na način i po postupku utvrđenim zakonom i ovim Statutom.
2. Ukoliko Gradonačelnik utvrdi da prijedlog nije podnesen na propisani način i po propisanom postupku, obavijestit će predlagatelja i zatražiti da u roku od 15 dana dopuni prijedlog za osnivanje mjesnog odbora.
3. Pravovaljani prijedlog Gradonačelnik upućuje Gradskom vijeću, koje je dužno izjasniti se o prijedlogu u roku od 60 dana od prijema prijedloga.

Članak 73.

U prijedlogu za osnivanje mjesnog odbora navode se podaci o predlagatelju, području i granicama mjesnog odbora, sjedište mjesnog odbora, osnove pravila mjesnog odbora te zadaci i izvori financiranja mjesnog odbora.

Članak 74.

Tijela mjesnog odbora su vijeće mjesnog odbora i predsjednik vijeća mjesnog odbora.

Članak 75.

1. Članove vijeća mjesnog odbora biraju građani s područja mjesnog odbora koji imaju biračko pravo na neposrednim izborima, tajnim glasovanjem, na vrijeme od četiri godine.
2. Izbornu jedinicu za izbor članova vijeća mjesnog odbora čini cijelo područje mjesnog odbora. Postupak izbora članova vijeća mjesnog i pitanja vezana uz obavljanje dužnosti članova vijeća mjesnog odbora uređuje se posebnom odlukom Gradskog vijeća.

Članak 76.

1. Izbore za članove vijeća mjesnih odbora raspisuje predstavničko tijelo.
2. Od dana raspisivanja izbora pa do dana izbora ne može proteći manje od 30 dana niti više od 60 dana.

**Članak 77.**

1. Vijeće mjesnog odbora ima **od 3 do 7 članova**, ovisno o broju stanovnika mjesnog odbora
2. Broj članova vijeća mjesnog odbora se određuje prema broju stanovnika na području mjesnog odbora na način da se mjesni odbor osniva za naselje ili više naselja koja imaju minimalno **20** stanovnika.
3. Broj članova vijeća pojedinog mjesnog odbora određuje se prema broju stanovnika mjesnog odbora na slijedeći način:
   1. **od 20 do 199 stanovnika………………………. 3 člana,**
   2. od 200 do 500 stanovnika..………................ 5 članova,
   3. preko 500 stanovnika ….…………………….. 7 članova.
4. Za člana vijeća mjesnog odbora može biti biran hrvatski državljanin s navršenih 18 godina života koji ima prebivalište na području mjesnog odbora.

Članak 78.

1. Vijeće mjesnog odbora bira predsjednika vijeća iz svog sastava većinom glasova svih članova na vrijeme od četiri godine.
2. Predsjednik vijeća predstavlja mjesni odbor i za svoj rad odgovoran je vijeću mjesnog odbora.

Članak 79.

1. Vijeće mjesnog odbora:
   1. donosi program rada i izvješće o radu mjesnog odbora,
   2. donosi plan malih komunalnih akcija i utvrđuje prioritet u njihovoj realizaciji,
   3. donosi pravila mjesnog odbora,
   4. donosi poslovnik o radu,
   5. donosi financijski plan i godišnji obračun,
   6. bira i razrješava predsjednika i potpredsjednika vijeća,
   7. saziva zborove građana ili na drugi način traži mišljenje građana sa svog područja o pitanjima vezanim za život i rad građana tog mjesnog odbora,
   8. surađuje s drugim mjesnim odborima na području Grada Trilja, osobito sa susjednim mjesnim odborima,
   9. surađuje s udrugama na svom području po pitanjima od interesa za građane mjesnog odbora,
   10. obavlja i druge poslove uređene zakonom, ovim Statutom i odlukama Gradskog vijeća i Gradonačelnika.
2. Pod malim komunalnim akcijama podrazumijeva se gradnja, uređivanje i održavanje manjih objekata komunalne infrastrukture i manjih javnih objekata kojima se poboljšava komunalni standard građana na području mjesnog odbora (manji dijelovi mjesne mreže za priključak na vodovod, kanalizaciju, električnu energiju, zelene površine, parkovi i dječja igrališta, nerazvrstane ceste, nogostupi i javni objekti, rasvjeta).

Članak 80.

Programom rada utvrđuju se zadaci mjesnog odbora, osobito u pogledu vođenja brige o uređenju područja mjesnog odbora, provođenjem manjih komunalnih akcija kojima se poboljšava komunalni standard građana na području mjesnog odbora, vođenju brige o poboljšavanju zadovoljavanja lokalnih potreba građana u oblasti zdravstva, socijalne skrbi, kulture, prijevoza, športa i drugih lokalnih potreba na svom području

Članak 81.

Pravilima mjesnog odbora detaljnije se uređuje način konstituiranja, sazivanja i rad vijeća mjesnog odbora, ostvarivanje prava, obveza i odgovornosti članova vijeća mjesnog odbora, ostvarivanje prava i dužnosti predsjednika vijeća mjesnog odbora, način odlučivanja, te druga pitanja od značaja za rad mjesnog odbora.

Članak 82.

Prihode mjesnog odbora čine prihodi od pomoći i dotacija pravnih ili fizičkih osoba, te prihodi koje posebnom odlukom utvrdi Gradsko vijeće.

Članak 83.

Vijeće mjesnog odbora, radi raspravljanja o potrebama i interesima građana, te davanja prijedloga za rješavanje pitanja od lokalnog značenja, može sazivati zborove građana.

Zbor građana može se sazvati i za dio područja mjesnog odbora koji čini zasebnu cjelinu.

Zbor građana vodi predsjednik mjesnog odbora ili član vijeća mjesnog odbora kojeg odredi vijeće.

Članak 84.

Stručne i administrativne poslove za potrebe mjesnog odbora obavljaju upravna tijela Grada na način propisan općim aktom kojim se uređuje ustrojstvo i način rada upravnih tijela Grada.

Članak 85.

* 1. Inicijativu i prijedlog za promjenu područja mjesnog odbora mogu dati tijela mjesnog odbora**,** Gradonačelnik, 1/3 vijećnika i nadležni Odbor Gradskog vijeća.
  2. O inicijativi i prijedlogu iz prethodnog stavka Gradsko vijeće donosi odluku uz prethodno pribavljeno mišljenje građana mjesnog odbora za koje se traži promjena područja.

Članak 86.

1. Nadzor nad zakonitošću rada tijela mjesnog odbora obavlja Gradonačelnik.
2. Gradsko vijeće može na prijedlog gradonačelnika raspustiti vijeće mjesnog odbora, ako ono učestalo krši Zakone, ovaj Statut, pravila mjesnog odbora i ne izvršava povjerene mu poslove.

**DIO DVANAESTI**

**IMOVINA I FINANCIRANJE GRADA TRILJA**

Članak 87.

1. Sve pokretne i nepokretne stvari, financijska i nefinancijska imovina te imovinska prava koja pripadaju Gradu Trilju, čine imovinu Grada Trilja.
2. Grad Trilj upravlja, koristi se i raspolaže svojom imovinom u skladu sa zakonom i ovim statutom, brižno i prema načelima dobrog gospodarenja**.**

Članak 88.

1. Imovinom Grada upravljaju gradonačelnik i Gradsko vijeće sukladno zakonu, ovom Statutu i odlukama Gradskog Vijeća.
2. Gradonačelnik u postupku upravljanja imovinom Grada donosi pojedinačne akte glede upravljanja imovinom, na temelju općeg akta Gradskog vijeća o uvjetima, načinu i postupku gospodarenja nekretninama u vlasništvu Grada.
3. Stvari u vlasništvu Grada Trilja koje su namijenjene neposrednom izvršavanju prava i dužnosti Grada Trilja, njegovih tijela i ustanova (javna dobra u javnoj uporabi) upotrebljavaju u skladu s tom namjenom ona tijela i ustanove kojima su dane na upravljanje, ako ih Grad Trilj nije zadržao u svojoj neposrednoj uporabi te ako posebnim zakonom nije drukčije određeno.
4. Svatko ima pravo služiti se stvarima u vlasništvu Grada Trilja, odnosno stvarima kojima upravlja Grad Trilj, a koje su namijenjene za uporabu svih (javna dobra u općoj uporabi) prema namjeni određenoj zakonom, gradskom odlukom ili kako odredi gradonačelnik, odnosno pravna osoba kojoj su dane na upravljanje i koja njima neposredno upravlja.

Članak 88.a

1. Gradsko vijeće nadzire rad gradonačelnika u upravljanju imovinom te gradonačelniku može davati upute za postupanje.
2. Gradonačelnik izvješćuje Gradsko vijeće o stanju imovine Grada Trilja najmanje jednom godišnje najkasnije do 31 ožujka tekuće godine za prethodnu godinu.

Članak 89.

1. Grad Trilj ima prihode kojima u okviru svog samoupravnog djelokruga slobodno raspolaže.
2. Prihodi Grada Trilja su:
   1. gradski porezi, prirez, naknade, doprinosi i pristojbe, u skladu sa zakonom i posebnim odluka Gradskog vijeća,
   2. prihodi od stvari u vlasništvu Grada i imovinskih prava,
   3. prihod od trgovačkih društava i drugih pravnih osoba u vlasništvu Grada odnosno u kojima Grad ima udjele ili dionice,
   4. prihodi od naknada za koncesije,
   5. novčane kazne i oduzeta imovinska korist za prekršaje koje propiše Grad Trilj u skladu sa zakonom,
   6. udio u zajedničkom porezu
   7. sredstva pomoći Republike Hrvatske predviđena u Državnom proračunu,
   8. drugi prihodi određeni zakonom.

Članak 90.

1. Procjena godišnjih prihoda i primitaka, te utvrđeni iznosi izdataka i drugih plaćanja Grada Trilja iskazuju se u proračunu Grada Trilja.
2. Svi prihodi i primici proračuna moraju biti raspoređeni u proračunu i iskazni po izvorima iz kojih potječu.
3. Svi izdaci proračuna moraju biti utvrđeni u proračunu i uravnoteženi s prihodima i primicima.
4. Grad Trilj za sebe i sve svoje proračunske korisnike u svrhu boljeg i učinkovitijeg računovodstvenog funkcioniranja, planiranja i raspolagana prihodima, primitcima te rashodima i izdatcima može uvesti sustav riznice koji se temelji na jedinstvenom računovodstveno-informacijskom sustavu preko jedinstvenog računa.

Članak 90.a

1. Grad je dužan javno objaviti informacije o trošenju proračunskih sredstava na svojim mrežnim stranicama tako da te informacije budu lako dostupne, strojno i elektronski pretražive.
2. Objava informacija iz stavka 1. ovoga članka obavlja se u skladu s odredbama zakona kojim se uređuje planiranje, izrada, donošenje i izvršavanje proračuna te uputa i drugih akata ministarstva nadležnog za financije.

Članak 91.

1. Proračun Grada Trilja i odluka o izvršenju proračuna donosi se za proračunsku godinu i vrijedi za godinu za koju je donesen.
2. Proračunska godina je razdoblje od dvanaest mjeseci, koja počinje 1. siječnja, a završava 31. prosinca.

Članak 92.

1. Gradsko vijeće donosi proračun za sljedeću proračunsku godinu na način i u rokovima propisanim zakonom.
2. Gradonačelnik je dužan, kao jedini ovlašteni predlagatelj, utvrditi prijedlog proračuna i podnijeti ga Gradskom vijeću na donošenje u roku utvrđenom posebnim zakonom odnosno, najkasnije do 15 studenoga tekuće godine.
3. Prijedlog proračuna gradskim vijećnicima mora biti dostavljen u tiskanom formatu te dostupan u elektroničkom formatu koji se može uređivati i strojno pretraživati.
4. Ukoliko se proračun za sljedeću proračunsku godinu ne može donijeti u propisanom roku, Gradsko vijeće na prijedlog gradonačelnika do 31. prosinca donosi odluku o privremenom financiranju na način i postupku propisanim zakonom i to najduže za razdoblje od prva tri mjeseca proračunske godine.
5. Ukoliko gradonačelnik ne predloži odluku o privremenom financiranju u razumnim rokovima i na način da se ona može donijeti prije početka godine za koju se donosi, pravo predlaganja odluke o privremenom financiranju ima nadležno radno tijelo Gradskog vijeća za proračun ili broj vijećnika definiran poslovnikom.

Članak 93.

1. Ako se tijekom proračunske godine smanje prihodi i primici ili povećaju izdaci utvrđeni proračunom, proračun se mora uravnotežiti sniženjem predviđenih izdataka ili pronalaženjem novih prihoda.
2. Uravnoteženje proračuna provodi se izmjenama i dopunama proračuna po postupku propisnom za donošenje proračuna.

Članak 94.

(1) Gradsko vijeće neposredno nadzire ukupno materijalno i financijsko poslovanje Grada Trilja.

(2) Gradonačelnik nadzire financijsko, materijalno i računovodstveno poslovanje proračunskih i izvanproračunskih korisnika proračuna Grada Trilja glede namjene, opsega i dinamike korištenja proračunskih sredstava preko nadležnih gradskih upravnih tijela.

1. Zakonitost, svrhovitost i pravodobnost korištenja proračunskih sredstava Grada nadzire Ministarstvo financija.

**DIO TRINAESTI**

**AKTI GRADA**

Članak 95.

1. Gradsko vijeće na temelju prava i ovlaštenja utvrđenih zakonom i ovim Statutom donosi Statut, Poslovnik, proračun, odluku o izvršenju proračuna, odluke i druge opće akte i zaključke u okviru svog samoupravnog djelokruga.
2. Gradsko vijeće donosi rješenja i druge pojedinačne akte, kada u skladu sa zakonom rješava o pojedinačnim stvarima.

Članak 95.a

1. Postupak za promjenu ili donošenje Statuta Grada Trilja ili Poslovnika Gradskog vijeća grada Trilja pokreće se prijedlogom za promjenu ili donošenje Statuta ili Poslovnika.
2. Prijedlog za promjenu ili donošenje akata iz stavka 1. ovog članka može podnijeti radno tijelo Gradskog vijeća, gradonačelnik ili trećina gradskih vijećnika.
3. Prijedlog za promjenu ili donošenje akata iz stavka 1. ovog članka upućuje se Odboru za Statut, Poslovnik i normativne akte koji ga razmatra i uz mišljenje upućuje Gradskom vijeću.
4. O prijedlogu za promjenu ili donošenje akata iz stavka 2. ovog članka Gradsko vijeće odlučuje većinom glasova svih gradskih vijećnika.
5. Ako Gradsko vijeće prihvati prijedlog za promjenu Statuta ili Poslovnika, provodi prethodnu raspravu.
6. Ako Gradsko vijeće ne prihvati prijedlog za promjenu Statuta, isti se prijedlog ne može staviti na dnevni red prije isteka šest mjeseci od dana zaključenja rasprave o njemu.

Članak 95.b

1. O izmjenama i dopunama Statuta ili Poslovnika, Gradsko vijeće donosi statutarnu ili poslovničku odluku na način i po postupku utvrđenom Poslovnikom u skladu s ovim statutom.
2. Odbor za Statut, Poslovnik i normativnu djelatnost može podnošenjem prijedloga statutarne odluke predložiti izmjenu i dopunu Statuta, radi usklađivanja Statuta sa zakonom bez prethodne rasprave.

Članak 96.

1. Radi provedbe i izvršavanja poslova iz samoupravnog djelokruga, gradonačelnik, u skladu sa zakonom, ovim statutom i drugim propisima, donosi pojedinačne akte: odluke, rješenja, zaključke, pravilnike, akte poslovanja, druge pojedinačne akte i unutarnje opće akte.
2. Gradonačelnik donosi i opće akte za provedbu gradskih odluka, ako je za to ovlašten te druge opće akte kad je za to izričito zakonom ovlašten.

Članak 97.

Radna tijela Gradskog vijeća donose zaključke, mišljenja i preporuke.

Članak 98.

Gradonačelnik osigurava izvršenje općih akata iz članka 95. ovog Statuta, na način i u postupku propisanom ovim Statutom, te nadzire zakonitost rada upravnih tijela.

Članak 99.

1. Upravna tijela Grada Trilja u izvršavanju općih akata i obavljanju nadzora nad provođenjem općih akata što ih donosi Gradsko vijeće Grada Trilja donose pojedinačne upravne akte kojima rješavaju o pravima, obvezama i pravnim interesima fizičkih i pravnih osoba, odnosno u obavljanju nadzora poduzimaju mjere propisane tim aktima.
2. Protiv pojedinačnih akata iz stavka 1. ovoga članka može se izjaviti žalba nadležnom ministarstvu, ako posebnim zakonom nije drukčije propisano, ili pokrenuti upravni spor sukladno odredbama Zakona o upravnim sporovima.
3. Iznimno pojedinačne upravne akte može donositi i Gradsko vijeće i gradonačelnik kad je to određeno zakonom i drugim propisom.
4. Na donošenje pojedinačnih akata shodno se primjenjuju odredbe Zakona o općem upravnom postupku i drugih propisa.
5. U izvršavanju općih akata Gradskog vijeća pojedinačne akte donose i pravne osobe kojima su odlukom Gradskog vijeća, u skladu sa zakonom, povjerene javne ovlasti.

Članak 100.

1. Pojedinačni akti kojima se rješava o obvezi razreza gradskih poreza, doprinosa i naknada donose se u skraćenom upravnom postupku.
2. Skraćeni upravni postupak provodi se i kod donošenja pojedinačnih akata kojima se rješava o pravima, obvezama i interesima fizičkih i pravnih osoba od strane pravnih osoba kojima je Grad Trilj osnivač.
3. Protiv pojedinačnih akata Gradskog vijeća i gradonačelnika kojima se rješava o pravima, obvezama i pravnim interesima fizičkih i pravnih osoba, ako posebnim zakonom nije drugačije propisano, ne može se izjaviti žalba, već se može pokrenuti upravni spor.

Članak 101.

1. Nadzor zakonitosti pojedinačnih neupravnih akata koje donose u samoupravnom djelokrugu Gradsko vijeće i gradonačelnik obavljaju nadležna središnja tijela državne uprave, svako u svojem djelokrugu, sukladno posebnom zakonu.
2. Nadzor nad zakonitošću općih akata koje u samoupravnom djelokrugu donosi Gradsko vijeće i gradonačelnik obavljaju nadležna središnja tijela državne uprave, svako u svojem djelokrugu, sukladno posebnom zakonu.

**Članak 101.a**

1. Kada u postupku nadzora zakonitosti općeg akta nadležno tijelo državne uprave donese odluku o obustavi proračuna, odnosno odluku o potvrdi odluke gradonačelnika o obustavi proračuna, odnosno odluku o potvrdi odluke gradonačelnika o obustavi odluke o privremenom financiranju, za vrijeme trajanja obustave proračuna financiranje se obavlja izvršavanjem redovnih i nužnih rashoda i izdataka u rokovima sukladno zakonu i temeljem odluke o financiranju nužnih rashoda i izdataka koju donosi gradonačelnik, samo za vrijeme od 1. siječnja do 31.ožujka tekuće proračunske godine.
2. Ako Visoki upravni sud Republike Hrvatske u postupku ocjene zakonitosti općeg akta ukine proračun grada, Gradsko vijeće je dužno donijeti proračun u roku od 45 dana od objave presude Visokog Upravnog suda Republike Hrvatske u „Narodnim novinama“.
3. Do donošenja proračuna sukladno stavcima 1. i 2. ovog člankafinanciranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi gradonačelnik.

Članak 102.

Detaljnije odredbe o aktima Grada Trilja i postupku donošenja akata utvrđuje se Poslovnikom Gradskog vijeća.

Članak 103.

1. Opći akti se prije nego što stupe na snagu, objavljuju u Službenom glasniku Grada Trilja.
2. Opći akti stupaju na snagu osmog dan od dana objave, osim ako nije zbog osobito opravdanih razloga, općim aktom propisano da opći akt stupa na snagu dan nakon objave.
3. Opći akti ne mogu imati povratno djelovanje.

**DIO ČETRNAESTI**

**JAVNOST RADA**

Članak 104.

1. Rad Gradskog vijeća, Gradonačelnika i upravnih tijela Grada je javan.
2. Predstavnici udruga građana, građani i predstavnici medija mogu pratiti rad Gradskog vijeća u skladu s odredbama Poslovnika Gradskog vijeća.

Članak 105.

1. Javnost rada Gradskog vijeća osigurava se:
   1. javnim održavanjem sjednica,
   2. izravnim video ili televizijskim prijenosom,
   3. tonskim ili video snimanjem sjednica,
   4. izvještavanjem i napisima u tisku i drugim oblicima javnog priopćavanja,
   5. obaveznim objavljivanjem općih akata, verificiranih zapisnika i drugih akata koje donosi Gradsko vijeće u Službenom glasniku Grada Trilja i na web stranicama Grada Trilja.
2. Javnost rada gradonačelnika osigurava se:
   1. održavanjem redovnih mjesečnih konferencija za medije,
   2. izvještavanjem i napisima u tisku i drugim oblicima javnog priopćavanja,
   3. obaveznim objavljivanjem općih akata i drugih akata i odluka koje donosi gradonačelnik u Službenom glasniku Grada Trilja i na web stranicama Grada Trilja.
3. Javnost rada upravnih tijela Grada osigurava se izvještavanjem i napisima u tisku i drugim oblicima javnog priopćavanja.

Članak 105.a

(1) Službene izjave za sredstva javnog priopćavanja daju:

1. o radu Gradskog vijeća, predsjednik Gradskog vijeća,

2. o svom radu i radu gradske uprave u cjelini, gradonačelnik,

3. o radu gradskih upravnih tijela čelnici tih tijela.

(2) Službene izjave o radu tijela iz stavka 1. ovoga članka mogu davati i druge osobe koje su za to ovlaštene.

**DIO PETNAESTI**

**SPRJEČAVANJE SUKOBA INTERESA**

Članak 106.

1. Način djelovanja gradonačelnika u obnašanju javnih dužnosti uređen je posebnim zakonom.
2. Gradsko vijeće može donijeti posebne odluke kojima se preciznije i jasnije definiraju sukobi interesa političkih dužnosnika u izvršnoj vlasti ipredstavničkom tijelu sukladno zakonu.

Članak 107.

1. Gradsko vijeće posebnom odlukom propisuje tko se smatra lokalnim dužnosnikom u obnašanju javne vlasti te uređuje sprječavanje sukoba interesa između privatnog i javnog interesa u obnašanju javne vlasti.
2. Gradsko vijeće donosi i etički kodeks kojim propisuje etička načela za sve obnašatelje vlasti i političke dužnosnike u predstavničkoj i izvršnoj vlasti.

**DIO ŠESNAESTI**

**PRIJELAZNE I ZAVRŠNE ODREDBE**

Članak 108.

1. Prijedlog za promjenu Statuta može podnijeti jedna trećina vijećnika Gradskog vijeća, gradonačelnik i Odbor za Statut, Poslovnik i normativnu djelatnost Gradskog vijeća.
2. Prijedlog mora biti obrazložen, a podnosi se predsjedniku Gradskog vijeća. Gradsko vijeće, većinom glasova svih vijećnika, odlučuje da li će pristupiti raspravi o predloženoj promjeni Statuta.
3. Ako se ni nakon ponovljene rasprave ne donese odluka da će se pristupiti raspravi o predloženoj promjeni, isti prijedlog se ne može ponovno staviti na dnevni red Gradskog vijeća, prije isteka roka od šest mjeseci od dana zaključivanja rasprave o prijedlogu.

Članak 109.

Odluke i drugi opći akti doneseni na temelju Statuta Grada Trilja (Službeni glasnik Grada Trilja br. 06/01 i 01/06) i zakona, uskladit će se s odredbama ovog Statuta i zakona kojim se uređuje pojedino područje u zakonom propisanom roku.

Članak 110.

Ovaj Statut stupa na snagu osmog dana od dana objave u Službenom glasniku Grada Trilja.

Klasa:

Urbroj:

Trilj, \_\_\_\_\_\_\_\_\_ 2023.g.

Odbor za Statut, poslovnik i normativnu djelatnost grada Trilja

Miljenko Marić, prof.

Predsjednik Odbora

*(Statut Grada Trilja-Službeni glasnik Grada Trilja 03/09, 01/13, 02/18 , 02/21 i 05/23)*

*Izrađen u skladu sa „Jedinstvenim metodološko-nomotehničkom pravilima za izradu akata koje donosi Hrvatski sabor“ (NN 74/2015)*